TotalBiscuit

Ջոն Փիթեր Բեյն (, ), ավելի հայտնի՝ որեպս TotalBiscuit, բրիտանացի խաղային մեկնաբան և քննադատ, յություբեր։ Հայտնի է կիբերսպորտային իրադարձությունների լուսաբանմամբ և WCradio.com կայքում խաղերի մեկնաբանմամբ։ Ըստ Eurogamer-ի տվյալների՝ նա հայտնի է դարձել ինդի-խաղերի մեկնաբանմամբ և խաղային նորությունների վերլուծությամբ։ Բեյնը աջակցել է սպառողների իրավունքների պաշտպանությանը համակարգչային խաղերի արտադրման ոլորտում։

2015 թվականին Բեյնը հայտարարել է, որ ինքը հիվանդ է քաղցկեղով և որ վերջինս գտնվում է տերմինալային փուլում։ Մի քանի տարի շարունակ նա շարունակել է զբաղվել խաղային քննադատությամբ, սակայն 2018 թվականին առողջական վիճակի վատթարացման հետևանքով պաշտոնապես ավարտել է կարիերան։ Մահացել է 2018 թվականի մայիսի 24-ին։

Կենսագրություն 
Բեյնն իրավագիտություն է ուսումնասիրել De Montfort համալսարանում։ Ուսմանը զոգահեռ նա  Demon FM ռադիոյում շոու է վարել, որը նվիրված է եղել երաժշտությանը։

2005-2010 թվականներին Բեյնը ղեկավարել է World of Warcraft ռադիոն, որը մեծ ճանաչում է ունեցել World of Warcraft խաղի երկրպագուների շրջանում և որը ճանաչված և հաստատված էր Blizzard Entertainment-ի՝ խաղի ստեղծողների կողմից։ 2005 թվականին Բեյնը հրավիրվել է լուսաբանելու BlizzCon ամենամյա ցուցահանդեսը, որտեղ նա հանդիպել է իր ապագա կնոջը՝ յություբեր Ջեննա Բեյնին։ Ռադիայում աշխատելուց հետո նա կայք է հիմնել, որի հասցեն է Cynicalbrit.com․ այնտեղ նա ընդհանուր նշումներ էր տեղադրում համակարգչային խաղերի վերաբերյալ։

2010 թվականին՝ տնտեսական ճգնաժամի ժամանակ, Բեյնը կորցրել է ֆինանսական խրհրդատվական ընկերությունում ունեցած իր աշխատանքը։ Դա համընկել է World of Warcraft: Cataclysm-ի բետա տարբերակի թողարկման հետ, ինչից հետո նա սկսել է YouTube-ում տեսանյութեր տեղադրել և պատմել հավելվածի մասին՝ փորձելով գումար վաստակել կայքի գովազդային համակարգի միջոցով։ Մի քանի շաբաթվա ընթացքում նրա տեսանյութերի վարկանիշը կտրուկ աճել է, ինչից հետո նրա հետ կապվել է Մայք «Husky» Լամոնդը՝  StarCraft II-ի մեկնաբանը, որը Բեյնին հրավիրել է YouTube-ի խաղային ալիքների ցանցում՝ The Game Station-ում (այժմ՝ Polaris), աշխատելու։

2012 թվականին Բեյնը Sony Online Entertainment-ի հետ համատեղ աշխատել է «E3» ցուցահանդեսում, որտեղ շոու է վարել այն այցելուների հետ, որոնք փորձում էին PlanetSide 2 խաղալ։

Քաղցկեղի ախտորոշում և մահ 
2014 թվականի ապրիլի վերջին Բեյնը հայտարարել էր աղիներում չարորակ գոյացությունների հայտնաբերման մասին, որն ավելի վաղ հայտնաբերվել էր նաև նրա տատիկի և պապիկի մոտ։ Ավելի քիչ, քան մեկ ամիս անց Բեյնը հայտարարել էր, որ հիվանդ է «լիամասշտաբ քաղցկեղով» և սկսում է քիմիաթերապիայով բուժումը։

2015 թվականի ապրիլին համակարգչային տոմոգրաֆիան ցույց է տվել քաղցկեղի ժամանակավոր թուլացում։ Սակայն, 2015 թվականի հոկտեմբերին, նոր տոմոգրաֆիան ցույց է տվել, որ չնայած քաղցկեղը բուժվել է, լյարդում առաջացել էր մետաստազ, որի բուժումը հնարավոր չէր իրականացնել։ Բժիշկները նրան երկու-երեք տարվա կյանք են տվել։ Այս լուրից հետո Բեյնը լուծարել է իր team Axiom կիբեռսպորտի թիմը։ 2016 թվականի հունվարին Բեյնը դադարել էր հայտնվել ԶԼՄ-ներում՝ ամբողջությամբ կենտրոնանալով խաղային քննադատությամբ տեսանյութ ստեղծելու վրա։

2016 թվականի սեպտեմբերի 23-ին նա հայտնել էր, որ քաղցկեղային ուռուցքը մուտացիայի է ենթարկվել, սակայն բուժումը կրճատել է այն կեսից ավելիով՝ հինգ սանտիմետրից մինչև երկու սանտիմետր։

2017 թվականի հոկտեմբերին Բեյնը մասնակցել է H3-ի podcast-ին, որտեղ մանրամասն պատմել է իր հիվանդության ընթացքի մասին։ Նա նկարագրել է իր վիճակը որպես «կայուն» (նկատի ունենալով, որ քաղցկեղը մնացել է, բայց ուռուցքը չի աճում), թեև նա ունեցել է IV աստիճանի քաղցկեղ։ Նոյեմբերի 22-ին Բեյնը Twitter-ում հայտնել էր, որ քիմիաթերապիան դադարել է ազդեցություն գործել, և նա պատրաստվում է բուժման այլ միջոցներ փորձել։

2018 թվականի ապրիլի կեսերին Բեյնը հոսպիտալացվել է ողնաշարի ուժեղ ցավով, ինչից հետո բժիշկները պարզել էին, որ ուռուցքն տարածվել է՝ սկսելով ճնշում գործադրել նրա մեջքի վրա։ Քաղցկեղի տարածումը փոքրացնելու փորձերից հետո բժիշկը հայտնել է, որ քաղցկեղը դարձել է անընկալունակ դեղորայքային բուժման և քիմիաթերապիայի նկատմամբ։ Բժիշկները նրան տեղափոխել են պալիատիվ բուժման։ Իմանալով, որ իրեն երկար չի մնացել ապրելու, Բեյնը հայտարարել է, որ լիովին հեռանում է խաղերի քննադատությունից՝ վախենալով, որ ինքն այլևս ի վիճակի չի լինի ապահովել տեսահոլովակի որակը, որը բավարարում էր ինչպես հանդիսատեսին, այնպես էլ՝ իրեն։

2018 թվականի մայիսի 24-ին Ջեննա Բեյնն իր օգտահաշվում և ամուսնու Թվիթերում հայտարարել էր, որ Բեյնն ընկել է լյարդային կոմայի մեջ և մահացել։ 2018 թվականի սեպտեմբերի 9-ին Blizzard Entertainment-ը ստեղծել է Բեյնին նվիրված հուշադրամ։

Հայտնիությունը համացանցում 
Հիմնական հրապարակային ակտիվությունը Բեյնը դրսևորել է իր յություբյան ալիքում, որտեղ նա Polaris խաղային ալիքների ցանցի շրջանակներում հրապարակել է «տարբեր խաղային կոնտենտ»։ Առավել տարածված էր «WTF is...?»-ը, որտեղ նա ցույց է տվել իր առաջին տպավորությունները տարբեր համակարգչային խաղերի հանդեպ։ Ուիլ Փորթերը Eurogamer-ից նկարագրել է նրան որպես «Ինդիայի խաղերի չեմպիոն»։ Նա ենթադրել է, որ Բեյնի հայտնիությունը կապված է նրա ձայնի հետ, որն ունի «հեղինակության երանգ», իսկ ինքը՝ Բեյնը, հավատացել է, որ հաջողության բանալին դարձել է իր անձը և անկեղծությունը։ 2018 թվականի մայիսին՝ իր մահվան պահին, Բեյնն ունեցել է ավելի քան 2,2 միլիոն բաժանորդ իր յություբյան ալիքում։

Բացի «WTF is...?»-ից ,2012 թվականի հոկտեմբերի 30-ից մինչև 2016 թվականի հուլիսի 15-ը Բեյնը վարել է «Content Patch» ծրագիրը՝ նվիրված խաղային նորություններին և մեկնաբանություններին։ Բեյնը նաև վարել է The Game Station Podcast-ը, որտեղ քննարկել է խաղերը և խաղային նորությունները յություբերներ Ջեսսի Քոքսի և Բրուկ «Dodger» Տորնի հետ։ Դա տեղի է ունեցել ամեն երեքշաբթի իր Twitch ալիքում։

Սպառողների իրավունքների պաշտպանում 
2013 թվականի հոկտեմբերին Wild Games Studio ստուդիան պահանջ է ներկայացրել «WTF Is…?» տեսաշարի տեսահոլովակում հեղինակային իրավունքների խախտման վերաբերյալ, որում քննադատել են իրենց Day One: Garry's Incident խաղը։ Արդյունքում տեսանյութը ջնջվել է, չնայած նրան, որ խաղի պատճենը հատուկ տրամադրվել է Բեյնին ակնարկի համար, իսկ հեղինակային իրավունքով պաշտպանված նյութի օգտագործումը քննադատության համար համարվում է բարեխիղճ օգտագործում և թույլատրվում է։ Բեյնի հաջորդող տեսանյութը, որը նկարահանվել է ի պատասխան այդ իրադարձության, գրավել է մամուլի ուշադրությունը և քննադատության ալիք բարձրացրել Wild Games Studio-ի հասցեին, ինչի արդյունքում ստուդիան հետ է կանչել իր բողոքը։

2014 թվականի հուլիսին հետազոտությունները ցույց են տվել, որ որոշ ՅուԹյուբ-տեսաոբլոգերներ դրամական փոխհատուցում են ստանում մշակողներից իրենց խաղերի մասին տեսանյութերի նկարահանման համար, ինչը բուռն քննարկում է առաջացրել YouTube-ում խաղային ալիքների էթիկայի վերաբերյալ։ Ի պատասխան այդ քննարկմանը՝ Բեյնը Twitter-ում հայտարարել է, որ ինքը հստակ կնշի գովազդային տեսանյութերը էկրանավորման ժամանակ։ Ավելի վաղ դիսքլեյմերները գտնվել էին նրա տեսանյութի նկարագրության մեջ, սակայն Բեյնը զգում էր, որ դա բավարար չէ, քանի որ YouTube-ի տեսանյութերը կարող են տեղադրվել այլ կայքերում կամ վերարտադրվել հավելվածներում, և այդ դեպքում այդ տեղեկատվությունը չի երևա։

2014 թվականի հոկտեմբերին, երբ համակարգչային խաղերի ավանդական գրախոսներին չի հաջողվել ստանալ Middle-earth: Shadow of Mordor խաղի վաղ հասանելիությունը, Բեյնը հայտարարել է, որ ՅուԹյուբ-տեսաոբլոգերներին առաջարկվել է խաղերի վաղ հասանելիություն՝ սահմանափակող պայմանագրի համաձայնության դիմաց, որը նրանց ստիպել է խաղի նկատմամբ դրական գնահատականի։ Դաշնային առևտրային հանձնաժողովի կանոնները պահանջում էին YouTube-ում գովազդային առաջարկների բացահայտում։

Բեյնն ընդգրկվել է Գեյմեգրեյթի հակասությունների մեջ այն բանից հետո, երբ իմացել է, որ ՅուԹյուբ-տեսաբլոգերները DMCA-ից ստանում են Զոի Քունիի քննարկման տեսանյութի ծանուցումներ, և բերել է այն փաստարկը, որ այդ տեսանյութերի հեռացումը հանգեցնելու է Սթրեյզանդի հերթական ազդեցությանը։ Դա Twitter-ում Բեյնի հասցեին քննադատություն է առաջացրել։ Հետագայում Բեյնը քննարկել է համակարգչային խաղերի մամուլի հետ կապված էթիկական և մասնագիտական խնդիրները՝ պնդելով, որ իր կարծիքով վեճերի ժամանակ բարձրացված էթիկական խնդիրներից շատերը էական էին և արժանի էին քննարկման համար։ Գեյմերգեյթի հետ կապված հետապնդումն անվանել է առանձին մարդկանց գործողությունների արդյունք, որոնք ցանկանում էին վեճի մեջ ներգրավված անձանց շրջանում կոնֆլիկտ հրահրել։

2017 թվականի ապրիլի 3-ին Gearbox Publishing-ը հայտարարել է G2A-ի հետ գործընկերության մասին, որի արդյունքում G2A-ն պետք է ստեղծեր և վաճառեր Bulletstorm: Full Clip Edition խաղի բացառիկ կոլեկցիոն հրատարակությունը։ Բեյնը քննադատել է այդ քայլը՝ նշելով մամուլում G2A-ի բացասական արձագանքները և այդ ընկերության հասցեին մեղադրանքները, և սպառնացել է խուսափել Bulletstorm-ի մասին ակնարկից, ինչպես նաև Gearbox-ի ցանկացած այլ խաղից, եթե Gearbox-ը հետ չկանչի առաջարկը։ 2017 թվականի ապրիլի 6-ին, Bulletstorm-ի ենթադրյալ թողարկումից մեկ օր առաջ՝ Full Clip Edition-ը, Gearbox-ը հրապարակել է Բեյնի հետ համատեղ կազմված պահանջների ցանկը, որոնք առաջ են քաշվել G2A-ին, որոնց չկատարումը կհանգեցնի գործարքի խզմանը։ Պահանջները ներկայացվել են Shield ծառայությանը, որը բաց էր API խաղերի մշակողների և G2A վճարային համակարգի համար։ Հաջորդ օրը Gearbox Publishing-ը հրապարակայնորեն հայտարարել է G2A-ի հետ համագործակցության ավարտի մասին՝ այդ ընկերության կողմից պահանջների հանդեպ արձագանքի բացակայության պատճառով։ 2017 թվականի ապրիլի 10-ին G2A պատասխանել է. «G2A.COM-ի նկատմամբ առաջ քաշված բոլոր պահանջները, ըստ էության, վաղուց մեր շուկայական ռազմավարության մի մասն են կազմում», և առաջ քաշված խնդիրները վերագրել են Բեյնի և Gearbox-ի անտեղյակ լինելուն, թե ինչպես է G2A-ն վարում շուկան։

Հովանավորություն 
2012 թվականի փետրվարին Բեյնը հայտարարել է «Team dignitas» թիմի խաղացող BlinG-ին հովանավորելու մասին՝ մեկնաբանելով․ ««StarCraft» համայնքը շատ բան է արել ինձ համար, և իմ հերթին ես հնարավորություն ունեմ վերադարձնել այն «SHOUTcraft Invitational»-ին։ Եկել է առաջ քայլելու և ուղղակիորեն բրիտանացի տաղանդին աջակցելու ժամանակը։ Կարծում եմ՝ բրիտանացին ունի աշխարհի լավագույն ոչ կորեացիներից մեկը դառնալու ներուժ»։

Team Axiom 
2012 թվականի օգոստոսին Բեյնն առաջարկել է «Slayers» թիմի նախկին խաղացող CranK-ի հովանավորությունը «MLG Pro Circuit 2012-Summer Championship»-ին պատրաստվելիս։

2012 թվականի սեպտեմբերի 26-ին Բեյնն իր կնոջ՝ Ջենայի հետ հայտարարել են «Team Axiom» կիբեռսպորտային թիմի ստեղծման մասին, որտեղ որպես հովանավոր հանդես են եկել Բեյնը և Հասկին, իսկ CranK-ը, որը փոխել է բեմական անունը «AxCrank»-ի, դարձել է թիմի առաջին խաղացողը։ «GOMTV Global StarCraft II Team league»-ին մասնակցելու համար թիմը միավորվել է «Team Acer»-ի հետ՝ ձևավորելով «Axiom-Acer» թիմը։ «Axiom»-ի կազմում ընդգրկվել են AxCrank-ը, AxAlicia-ն, AxHeart-ը և AxRyung-ը։

2015 թվականի հոկտեմբերի 15-ին Բեյնը վերադարձած քաղցկեղի և վերջերս թիմային հաջողությունների բացակայության պատճառով հայտարարել Է Team Axiom-ի լուծարման մասին։

Մրցանակներ 
Բեյնը 2012 թվականին «Golden Joystick»-ում առաջադրվել է «YouTube-ի լավագույն խաղացող» () մրցանակի։ Նրա ստեղծագործությունը ճանաչվել է հայտնի խաղային կայքերի, այդ թվում՝ «Technorati»-ի և «Eurogamer»-ի կողմից։ Բեյնը 2012 թվականին հաղթել է «King of the Web»-ի կողմից կազմակերպված «Battle Royale»-ը և իր հաղթանակը նվիրել է շահույթ չհետապնդող «Charity: Water» կազմակերպությանը։ 2014 թվականին ընդգրկվել է «MCV» ամսագրի բրիտանացիների ցանկում։ TotalBiscuit-ն առաջադրվել է «Shorty Award» մրցանակի։ 2014 թվականի դեկտեմբերի 5-ին «The Game Award» մրցանակաբաշխության «Trending Gamer» անվանակարգում արժանացել է «Fan’s Choice» մրցանակի։ 2018 թվականի վերջին «Electronic Sports League» ընկերությունը հայտարարել է, որ նախատեսում է Բեյնին ներառել կիբեռսպորտի փառքի սրահում։ Բեյնը դարձել է առաջին ոչ խաղացողը, որն արժանացել է այդ պարգևին։

Ծանոթագրություններ 

Յություբերներ
Բրիտանացի հասարակական գործիչներ
Համացանցային աստղեր
Քննադատներ
Ակտիվիստներ
Կեղծանուններ